b'\n_START_ARTICLE_\nVannr\xc3\xb8vere\n_START_SECTION_\nUtseende\n_START_PARAGRAPH_\nMiddelsstore, flattrykte, ovale teger, gulbrune til svartbrune. Kroppen er kort oval, hodet ganske stort med store fasett\xc3\xb8yne mne uten punkt\xc3\xb8yne (ocelli). Antennene er ganske korte. Pronotum er ganske stort og bredt, trapesformet. Scutellum er stort og trekantet. Forbeina er omdannet til gripeorganer, mellom- og bakbeina har h\xc3\xa5rfrynser langs sidene som er til hjelp ved sv\xc3\xb8mmingen. F\xc3\xb8ttene er to-leddede.\n_START_SECTION_\nLevevis\n_START_PARAGRAPH_\nDe finnes i stillest\xc3\xa5ende eller sakte flytende ferskvann. De er rovdyr som fanger byttet og dreper dem med et stikk fra sugesnabelen. De kan takle ganske store byttedyr og er n\xc3\xa6rmest altetende, men de er forholdsvis trege sv\xc3\xb8mmere. Sugesnabelen er kraftig og skarp og de kan p\xc3\xa5f\xc3\xb8re mennesker smertefulle stikk om de blir uforsiktig h\xc3\xa5ndtert.'